खिड़की में टक्कर मार किया जान देने का प्रयास, सिर फटा तो पीजीआई रेफर
लूटकेमामले में पुलिस रिमांड पर लिए गए एक आरोपी ने पुलिस हिरासत में आत्महत्या का प्रयास किया है। घटना दोपहर बाद नागरिक अस्पताल की है।
पुलिस कर्मचारी गांव बाबा लदाना निवासी आरोपी सुरेश का कोर्ट से रिमांड मांगने के बाद उसे मेडिकल के लिए नागरिक अस्पताल में लेकर आए थे। मेडिकल के बाद वापस लौटते समय आरोपी ने पुलिस की गाड़ी पर सिर मारना शुरू कर दिया। इसमें वह गंभीर रुप से घायल हो गया। मुंह से खून आने के कारण उक्त आरोपी को पीजीआई रेफर कर दिया है। दो दिन पहले भी इसी गिरोह के एक बदमाश ने पुलिस हिरासत में आत्महत्या का प्रयास किया था।
उल्लेखनीय है कि 24 फरवरी को अल सुबह सदर थाना पुलिस को गस्त के दौरान गुप्त सूचना मिली थी कि बाबा लदाना मानस रोड पर हथियारों से लैस बदमाश खड़े हैं। लूट की योजना बना रहे हैं। सूचना मिलने के बाद पुलिस अधिकारी जब अपनी गाड़ी से पुलिस पट्टी नीली बत्ती हटाकर संबंधित स्थान की ओर पहुंचे तो रास्ते में कुछ बदमाशों ने गाड़ी रुकवाई और लूट का प्रयास किया, लेकिन गाड़ी में पुलिस होने की सूचना के कारण आरोपी मौके से भागने लगे। इनमें से पुलिस ने बाबा लदाना निवासी सुरेश सहित छह युवकों को हथियारों सहित काबू कर लिया, जबकि गांव आंधली निवासी कर्मजीत उर्फ काका मौके से फरार हो गया था। जिसे पुलिस ने बाद में गिरफ्तार किया तो उसने पुलिस थाने के शौचालय में आत्महत्या का प्रयास किया। आरोपियों पर लूट, लूट का प्रयास छीना छपटी के केस दर्ज हैं।
अन्य वारदातों को सुलझाने के लिए सदर थाना पुलिस ने आरोपी सुरेश को बुधवार को कोर्ट में पेश किया और दो दिन का रिमांड मांगा। रिमांड मिलने के बाद पुलिस सुरेश का मेडिकल करवाने के लिए उसे नागरिक अस्पताल में लेकर पहुंची। पुलिस के अनुसार जब मेडिकल के बाद आरोपी को कार में बैठाया जाने लगा तो उसने गाड़ी की खिड़की पर जोर से सिर पटकना शुरू कर दिया। जिसे पुलिस ने तुरंत ने रोक लिया, लेकिन तब तक आरोपी का सिर फट चुका था। जिसे आपातकालीन वार्ड में भर्ती करवाया तो आरोपी के मुंह से खून आना शुरु हो गया। मामले की गंभीरता को देखते हुए डॉक्टरों ने उसे पीजीआई रेफर कर दिया।
^सदर थाना के सबइंस्पेक्टर सुभाष की शिकायत पर सुरेश के खिलाफ आत्महत्या के प्रयास का केस दर्ज कर लिया है। आरोपी ने मेडिकल के बाद वापस लौटते समय अपनी जान देना का प्रयास किया था। जिसे मौके पर मौजूद कर्मचारियों ने तुरंत रोक लिया। मामले की जांच की जाएगी। प्रभारीरामचंद्र, थाना सिविल लाइन
hin_Deva hin_Deva hin_Deva hin_Deva hin_Deva hin_Deva